NaiveNeuron/SloPal huggingface dataset:
Drábiková, Lucia, poslankyňa NR SR (2022-05-10):
Vážený pán predseda, vážené poslankyne, vážení poslanci, dovoľte mi predložiť správu Výboru Národnej rady Slovenskej republiky pre sociálne veci o výsledku prerokovania návrhu na voľbu zástupcu navrhnutého reprezentatívnymi združeniami odborových zväzov do Dozornej rady Sociálnej poisťovne. Návrh na voľbu zástupcu do Dozornej rady Sociálnej poisťovne predkladá Národnej rade Slovenskej republiky Výbor Národnej rady Slovenskej republiky pre sociálne veci, do ktorého pôsobnosti Sociálna poisťovňa patrí. Dôvodom na voľbu zástupcu navrhnutého reprezentatívnymi združeniami odborových zväzov do Dozornej rady Sociálnej poisťovne je zánik členstva uplynutím päťročného funkčného obdobia a nezvolenie v opakovanej voľbe konanej 15. februára 2022 žiadneho zo zástupcov navrhnutých reprezentatívnymi združeniami odborových zväzov na jedno uvoľnené miesto člena Dozornej rady Sociálnej poisťovne. Konfederácia odborových zväzov navrhla za člena Dozornej rady Sociálnej poisťovne Michala Kukolíka. Súčasne výbor konštatoval, že doručený návrh kandidáta za člena Dozornej rady Sociálnej poisťovne bol predložený v súlade so zákonom č. 461/2003 Z. z. o sociálnom poistení v znení neskorších predpisov a spĺňa podmienky stanovené zákonom. Bezúhonnosť navrhnutého kandidáta je preukázaná výpisom z registra trestov. Uznesením č. 186 z 20. apríla 2022 výbor súhlasil s predloženým návrhom a odporučil Národnej rade Slovenskej republiky podľa § 123 ods. 3 a ods. 4 zákona č. 461/2003 Z. z. o sociálnom poistení v znení neskorších predpisov zvoliť Michala Kukolíka, zástupcu navrhnutého reprezentatívnymi združeniami odborových zväzov do Dozornej rady Sociálnej poisťovne, ktorému začne plynúť päťročné funkčné obdobie dňom zvolenia. Výbor ďalej odporúča podľa § 39 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a volebného poriadku o voľbe a odvolávaní funkcionárov, schváleného uznesením Národnej rady Slovenskej republiky zo 17. júna 2011 č. 498, voľbu vykonať verejným hlasovaním použitím technického zariadenia. Zvolený je ten kandidát, ktorý získa nadpolovičnú väčšinu hlasov prítomných poslancov Národnej rady Slovenskej republiky. Opakovaná voľba sa nekoná, ak bol na funkciu navrhnutý len jeden kandidát, ktorý z dôvodu, že nezískal potrebnú väčšinu hlasov, nebol zvolený. V takom prípade sa vykoná nová voľba na niektorej z ďalších schôdzí Národnej rady Slovenskej republiky. Výbor ma uznesením poveril, aby som informovala Národnú radu Slovenskej republiky o výsledku prerokovania návrhu vo výbore a o stanovisku výboru. Pán predsedajúci, otvorte, prosím, rozpravu.
Pellegrini, Peter, predseda NR SR (2015-03-19):
Vážené panie poslankyne, vážení páni poslanci, keďže je štvrtok, podľa zákona o rokovacom poriadku nasleduje hodina otázok , ktorú týmto otváram. Poslanci písomne položili do včera do 12.00 hodiny 15 otázok na predsedu vlády a na členov vlády 27 otázok. Overovatelia schôdze vyžrebovali ich poradie. Upozorňujem, že na otázky poslancov, ktorí nie sú prítomní v rokovacej sále, sa neodpovedá. Panie poslankyne, páni poslanci, pán predseda vlády Robert Fico sa písomne z rokovania o tomto bode programu ospravedlnil. Svojím zastupovaním poveril podpredsedu vlády a ministra vnútra Roberta Kaliňáka, ktorého prosím, aby oznámil, kto z členov vlády bude odpovedať na otázky za neprítomných členov vlády. Nech sa páči, pán podpredseda, máte slovo.
Laššáková, Jana, podpredsedníčka NR SR (2012-10-17):
Pani poslankyňa Horváthová, nech sa páči.
Danko, Andrej, podpredseda NR SR (2024-02-07):
Poslankyňa Kleinert.
Matej, Ondrej, poslanec NR SR (2010-07-08):
Sľubujem. (Potlesk.)
Pellegrini, Peter, podpredseda vlády SR pre investície a informatizáciu (2017-10-19):
Ďakujem veľmi pekne. Vážený pán podpredseda, vážené panie poslankyne, páni poslanci, dovoľte mi, aby som z poverenia predsedu vlády a podľa rokovacieho poriadku Národnej rady Slovenskej republiky ospravedlnil z dnešnej hodiny otázky neprítomných členov vlády a oznámil ministrov poverených ich zastupovaním. Neprítomný na hodine otázok je podpredseda vlády Slovenskej republiky a minister vnútra Robert Kaliňák, ktorý je na zahraničnej pracovnej ceste, zastupuje ho minister dopravy a výstavby Árpád Érsek, minister zahraničných vecí a európskych záležitostí Miroslav Lajčák, zastupujeme ho minister dopravy a výstavby Árpád Érsek a pán minister dopravy a výstavby Árpád Érsek zastúpi aj neprítomného ministra životného prostredia Lászloá Sólymosa, ministra obrany Petra Gajdoša bude zastupovať ministerka školstva, vedy, výskumu a športu Martina Lubyová. Na pánov ministrov práce, sociálnych vecí a rodiny Jána Richtera, pána ministra zdravotníctva Tomáša Druckera a ministra kultúry Mareka Maďariča nie sú položené otázky. Pán podpredseda.
Kamenický, Ladislav, poslanec NR SR (2014-10-30):
Ďalší pozmeňujúci návrh podal poslanec Martin Chren, ktorý požiadal o vyňatie bodu 2 na samostatné hlasovanie, avšak nakoľko sme schválili vecne identický návrh v bode 11, v bode spoločnej správy, je hlasovanie o ňom bezpredmetné. Bod č. 3 pozmeňujúceho návrhu je v rozpore s bodom č. 12 spoločnej správy, ktorý sme schválili. A bod č. 9 pozmeňujúceho návrhu poslanca Chrena je v rozpore s bodom č. 20 spoločnej správy. Takže, pán predseda, budeme hlasovať o bodoch 1, 4, 5, 6, 7, 8, 10, 11, 12 pozmeňujúceho návrhu poslanca Chrena.
Dej, Dávid, poslanec NR SR (2024-04-17):
Ďakujem pekne za slovo, pán predsedajúci, a rovnako tak ďakujem kolegom a kolegyniam, ktorí reagovali formou faktických poznámok. No, ono je naozaj, ako stále nechápem aj napriek tomu, že tu bolo niekoľko prejavov a faktických reakcií, že komu tento zákon v praxi pomôže, pretože tak ako o ňom teraz momentálne diskutujeme, aj keď síce zatiaľ iba v rámci opozície, tak naozaj prichádzame spoločne na to, že tento zákon viac uškodí, ako, ako pomôže, lebo jednoducho ono je to byrokracia na úkor demokracií, týmto pádom aj spochybňujeme nejaké možno postavenie a kompetencie samospráv. Hej, že tu je napísané, že, teda v tej dôvodovej správe, že súčasná právna úprava neposkytuje ministerstvu náležité kompetencie v prípadoch, ak nežiaducimi opatreniami orgánov miestnej samosprávy či obcí dôjde k ohrozeniu verejného záujmu. A teraz ja neviem, že dajme tomu mesto alebo nejaká obec na Slovensku sa rozhodne, že v ich verejnom záujme je budovať tie cyklotrasy, a teraz naopak to možno vidí ministerstvo dopravy, ktoré si povie, že ale toto nie je verejný záujem, tak potom ja neviem, že prečo by to ministerstvo malo byť ten orgán, ktorý proste rozhodne, že toto nie je vo verejnom záujme, keď dajme tomu aj občania si zvolia nejaké vedenie miestnej obce alebo teda mesta s tým, že aj toto môže mať kľudne v tom programe, že chcú budovať tie cyklotrasy, že chcú sa jednoducho presúvať na bicykloch alebo využívať inú formu tej udržateľnej dopravy. A teraz ministerstvo si povie, že no tak im sa na tejto ceste zrovna tá cyklotrasa úplne nehodí, lebo možno sú tam o päť minút dlhšie zápchy, a teraz tomu mestu a obci reálne hrozí vysoká pokuta, voči ktorej sa nevie ani odvolať, ale napriek tomu tu včera počúvame, ako vlastne táto vládna koalícia najviac pomáhala alebo súčasne pomáha samosprávam, čo ide úplne v rozpore s týmto zákonom, ktorý tu dnes máme. Ďakujem pekne.
A. Přidal, poslanec: (2005-05-25):
Predseda Národnej rady Slovenskej republiky svojím rozhodnutím č. 1145 z 25. apríla 2005 pridelil návrh koncepcie privatizácie Železničnej spoločnosti Cargo Slovakia, a. s. (tlač 1101), Výboru Národnej rady Slovenskej republiky pre hospodárstvo, privatizáciu a podnikanie s tým, že výbor podá správu o výsledku prerokovania uvedeného materiálu vo výbore a pripraví návrh na uznesenie Národnej rady Slovenskej republiky. Výbor o predmetnom materiáli rokoval na svojej 46. schôdzi 10. mája 2005 za účasti podpredsedu vlády a ministra hospodárstva Slovenskej republiky pána Ruska a uznesením č. 566 odporučil Národnej rade Slovenskej republiky návrh koncepcie privatizácie Železničnej spoločnosti Cargo Slovakia, a. s., zobrať na vedomie. Správu výboru o výsledku prerokovania návrhu koncepcie privatizácie Železničnej spoločnosti Cargo Slovakia, a. s., výbor uznesením č. 567 z 10. mája 2005 aj schválil. Súčasne poveril spravodajcu výboru predložiť Národnej rade Slovenskej republiky správu o výsledku prerokovania tohto návrhu a poveril ma právomocami podľa § 79 ods. 5 rokovacieho poriadku. Na základe rokovania vo Výbore Národnej rady Slovenskej republiky pre hospodárstvo, privatizáciu a podnikanie odporúčam Národnej rade Slovenskej republiky zobrať na vedomie zaradenie celej 100-percentnej majetkovej účasti štátu na podnikaní spoločnosti Železničná spoločnosť Cargo Slovakia, a. s., do zoznamu majetkových účastí štátu na podnikaní iných právnických osôb zahrnutých do privatizácie. Pán predsedajúci, prosím, otvorte rozpravu.
Baránik, Alojz, poslanec NR SR (2017-05-18):
Ďakujem. Pán predseda, neboli podané žiadne návrhy, prosím vás preto, aby ste dali hlasovať o tom, že Národná rada prerokuje návrh zákona v druhom čítaní.
P. Paška, predseda NR SR: (2006-12-06):
(Hlasovanie.) 139 prítomných, 131 za, 8 sa zdržalo. Konštatujem, že sme schválili uvedené body zo spoločnej správy. Nech sa páči.
Jurinová, Erika, podpredsedníčka NR SR (2012-09-21):
Ďakujem pekne pánovi spravodajcovi. Prerušujem rokovanie o tomto bode programu. Nasleduje prvé čítanie o návrhu poslancov Ivana Štefanca, Ľudovíta Kaníka a Pavla Freša na vydanie zákona o živnostenských licenciách a o zmene a doplnení niektorých zákonov v znení neskorších predpisov . Navrhovaný zákon má parlamentnú tlač 144. Návrh na jeho pridelenie prerokovanie výborom je v rozhodnutí č. 132. Dávam slovo pánovi poslancovi Štefancovi, aby nám uviedol predkladaný návrh.
P. Hrušovský, predseda NR SR: (2004-12-10):
M. Maxon, poslanec: Vážený pán predseda Národnej rady, vážený pán podpredseda vlády a minister financií Slovenskej republiky, dovoľte mi prezentovať stanovisko poslaneckého klubu Ľudovej strany – Hnutia za demokratické Slovensko. Na predloženého kandidáta sa pozeráme prierezovo cez jeho profesionálnu dráhu, tak ako je to uvedené v jeho životopise. Musím teda skonštatovať, že s predloženým kandidátom sme mali možnosť aj osobne spolupracovať. A chcel by som vám oznámiť, že poslanecký klub Ľudovej strany – Hnutia za demokratické Slovensko túto kandidatúru Ivana Šramka na post guvernéra Národnej banky Slovenska podporí. Chcel by som zdôrazniť, že táto podpora nie je výsledkom politických rokovaní, tento výsledok je prierezom hodnotenia profesionálnej činnosti navrhovaného kandidáta. Ďakujem za pozornosť.
Bugár, Béla, podpredseda NR SR (2010-12-16):
Pán poslanec Pelegrini.
Laššáková, Jana, podpredsedníčka NR SR (2015-04-23):
Pán poslanec, chcete predložiť doplňujúcu otázku? Chcem vás upozorniť, že pán minister Počiatek zastupuje pána ministra Kaliňáka. Takže nech sa páči.
Petrák, Ľubomír, poslanec NR SR (2015-05-28):
Ďakujem pekne za slovo. Pán kolega Dzurinda, musím skonštatovať, dobrý emotívny prejav a súpera treba aj takýmto spôsobom asi oceniť. Emotívny, priam som zaslzil niekoľkokrát počas vášho prejavu a poviem, v ktorých pasážach, bolo by toho viac, ale nestihnem to v dvoch minútach. Prvýkrát, keď ste hovorili o kúpe a predaja chalupy na Hradišti. Áno, len nejak mi z toho vášho argumentovania nevyplynulo, či ste v prípade predaja Slovenských elektrární boli na strane predávajúceho alebo kupujúceho, a pre koho ste zjednávali tú výhodnejšiu cenu. Ja predpokladám, že tak ako som ja zaslzil pri týchto argumentoch, rovnako ste slzili aj vy, aj celá vláda, keď rozhodovala o podpisovaní prevodu akcií, a len z dôvodu toho, že ste mali zastretý zrak, vám ušlo, že tá jedna akcia, ktorá umožňuje kontrolu štátnych orgánov sa tak nejakým nedopatrením navyše predala. Toto považujem za hrubú chybu, ktorá sa stala, a z tohto sa jednoducho nedá žiadnym spôsobom vyviniť. Druhýkrát som zaslzil, keď ste hovorili, ako výnosy z privatizácie išli na dôchodkovú reformu a privatizácia je nadávkou na Slovensku. Áno, výnosy z privatizácie mali ísť na dôchodkovú reformu, ale transakčné náklady na dôchodkovej reformy boli odhadované v tom období, keď ste ju zavádzali, zhruba na 600 mld. slovenských korún a s ťažkosťami bola vláda Mikuláša Dzurindu prinútená, aby sa vyčlenila niekde na úrovni 60 až 70 mld. slovenských korún na sanáciu dopadov dôchodkovej reformy, čo stačilo na necelých päť rokov. Takže takéto sú pravdy. Ak hovoríte o tom, že Slovensko je na zlej ceste, Slovensko neskolabovalo a vy nie ste premiérom desať rokov. Možno práve preto.
Hort, Milan, podpredseda NR SR (2011-12-01):
Ďakujem pekne, pani spravodajkyňa. Otváram rozpravu k tomuto bodu. Konštatujem, že som dostal písomnou formou prihlášky pani poslankyne Natálie Blahovej a pána poslanca Braňa Ondruša. Jediní dvaja prihlásení do rozpravy písomnou formou. Po ich vystúpení a prípadných faktických poznámkach bude možnosť prihlásiť sa ústne. Teraz má slovo pani poslankyňa Natália Blahová. Nech sa páči.
Puci, Róbert, poslanec NR SR (2018-10-17):
Ďakujem pekne. V rozprave nevystúpil žiaden pán poslanec. Pristúpime teda k hlasovaniu o pozmeňujúcich a doplňujúcich návrhoch zo spoločnej správy nasledovne: o bodoch 1 až 3 spoločne s odporúčaním gestorského výboru schváliť.
Hrušovský, Pavol, predseda NR SR (2011-10-21):
Hlasujeme, páni poslanci. (Hlasovanie.) 145 prítomných, 78 za návrh, 62 proti, 5 sa zdržalo. Návrh sme schválili. Prosím ďalší návrh.
Sulík, Richard, predseda NR SR (2011-04-05):
Chce zaujať stanovisko spravodajca ? Nech sa páči.
Poliačik, Martin, poslanec NR SR (2014-02-06):
Ďakujem. Pán kolega Šebej, zaujal ma ten samiit trojhodinový, keďže pán prezident Putin je chronicky známy tým, že nestíha, takže či tam vôbec prišiel, keď to trvalo tak krátko. Ale pri Rusku by som sa zastavil aj v stále hlbšom takom kultúrnom clashi, ktorý nám sa šíri Európou, lebo keď sa pozrieme na pôvod niektorých súčasných tendencií v slovenskej spoločnosti, tak sa veľmi ľahko dá stopovať na ruských serveroch. Keď sa pozrieme na bludy okolo juvenilnej justície a znovu rastúci antisemitizmus, útoky na menšiny, ktoré v Rusku už sú fyzickými útokmi, keď ani polícia nezasahuje a spýta sa LGBT aktivistov, že čo čakali, že veď sú tam na to, aby na nich útočili, že im to hovorí zákon, keď sa pozrieme na obnovené panslavistické tézy, ktoré sa nám šíria po Slovensku, za ktoré sa skrýva otvorená neznášanlivosť hodnôt európskej civilizácie a západného sveta, tak o Rusku potom nemôžeme hovoriť iba, čo sa týka jeho vplyvu na našu ekonomiku alebo čo sa týka nejakých mocenských pozícií. Ale extrémne ruské skupiny, myšlienkové, ovplyvňujú aj to, čo sa deje v slovenskej spoločnosti priamo medzi ľuďmi. Internet svojou penetráciou vysokou totiž už dnes robí to, že to, čo sa objaví na nejakom ruskom serveri dnes, už zajtra sa môže cez pochybné stránky typu slobodný vysielač a zem a vek rozšíriť po celom Slovensku. A toto je tiež určite niečo, čo by mala mať zahraničná politika na Slovensku v merku. Ďakujem.
Kažimír, Peter, podpredseda vlády a minister financií SR (2014-11-26):
Ďakujem veľmi pekne za slovo, pani predsedajúca. Vzhľadom na odloženie hlasovania o tomto návrhu zákona z programu 39. schôdze Národnej rady je potrebné vykonať zmenu účinnosti celého zákona k 1. januáru 2015 a s tým súvisiace zmeny, ktoré sa týkajú úpravy rozpočtového určenia mínusu dane z motorových vozidiel vrátane zmeny termínu posledného odvodu tejto dane do rozpočtu samosprávnych krajov z decembra tohto roku na január 2015. Vážené panie poslankyne, vážení páni poslanci, dovoľte mi opätovne vás požiadať o podporu pre prijatie a schválenie predloženého vládneho návrhu zákona. Ďakujem.
Jurinová, Erika, podpredsedníčka NR SR (2014-11-08):
Dve minúty, prosím vás, dajte. Nech sa páči.
Remišová, Veronika, podpredsedníčka vlády a ministerka investícií, regionálneho rozvoja a informatizácie SR (2021-05-10):
Pán predsedajúci, stále ste nepovedali, čo presne porušujem. Predniesla som stanovisko... (Prerušenie vystúpenia predsedajúcim.)
Laššáková, Jana, podpredsedníčka NR SR (2015-09-24):
S reakciou pán poslanec Zajac. Nech sa páči.
R. Madej, poslanec: (2006-12-13):
V súlade s § 73 zákona Národnej rady Slovenskej republiky o rokovacom poriadku  Slovenskej republiky  podávam v prvom čítaní spravodajskú správu o predmetnom návrhu zákona. Konštatujem, že uvedený návrh zákona spĺňa z formálnoprávnej stránky všetky náležitosti  uvedené v § 67 a v § 68  zákona o rokovacom poriadku Národnej rady Slovenskej republiky, ako i náležitosti určené v legislatívnych pravidlách. Z toho vyplýva, že návrh zákona obsahuje paragrafové znenie a dôvodovú správu. Návrh zákona vyplýva z Programového vyhlásenia vlády  Slovenskej republiky. Vláda podporuje zriadenie tripartitnej rady na najvyššej úrovni ako orgánu trojnásobných konzultácií na princípe rovnocenného sociálneho partnerstva vlády, odborových organizácií a zamestnávateľských organizácií. Účelom vládneho návrhu zákona je uskutočňovať fungovanie sociálneho dialógu na celoštátnej  úrovni. Náklady na činnosť  Hospodárskej a sociálnej rady Slovenskej republiky budú hradené v rámci limitu kapitoly Úradu vlády Slovenskej republiky. Predložený návrh  zákona je v súlade s Ústavou Slovenskej republiky a ďalšími všeobecne záväznými právnymi predpismi a medzinárodnými zmluvami. Vážené dámy, vážení páni, s ohľadom na oprávnenia, ktoré pre mňa ako spravodajcu vyplývajú z § 83 zákona o rokovacom poriadku Národnej rady Slovenskej republiky v znení neskorších predpisov odporúčam, aby sa Národná rada Slovenskej republiky uzniesla v zmysle § 73 ods. 3 písm. c) zákona o rokovacom poriadku  na tom, že po rozprave odporučí uvedený návrh zákona prerokovať v druhom čítaní. Súčasne odporúčam v zmysle § 74 ods. 1 zákona o rokovacom poriadku Národnej rady Slovenskej republiky v súlade s rozhodnutím predsedu Národnej rady Slovenskej republiky č. 139 z 20. novembra 2006 prideliť vládny návrh zákona na prerokovanie týmto výborom: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre sociálne veci a bývanie, Výboru Národnej rady Slovenskej republiky pre hospodársku politiku. Za gestorský výbor navrhujem v súlade s citovaným rozhodnutím predsedu Národnej rady Slovenskej republiky Výbor Národnej rady Slovenskej republiky pre sociálne veci a bývanie. Súčasne navrhujem, aby výbory, ktorým bol uvedený návrh pridelený ho prerokovali v lehote do 24. januára 2007 a gestorský výbor v lehote do 26. januára 2007. Ďakujem, pani podpredsedníčka, prosím, otvorte rozpravu.
Bugár, Béla, podpredseda NR SR (2019-05-15):
Nech sa páči, prezentujme sa a hlasujme. (Hlasovanie.) Prítomných 126, za 48, proti 4, zdržalo sa 74 poslancov. Návrh nebol schválený. Pán poslanec Galek, nech sa páči, uveďte hlasovanie v prvom čítaní o návrhu skupiny poslancov na vydanie zákona o výbere zástupcov štátu do orgánov spoločnosti s majetkovou účasťou štátu, tlač 1407. (Hlasovanie o návrhu skupiny poslancov Národnej rady Slovenskej republiky na vydanie zákona o výbere zástupcov štátu do orgánov spoločností s majetkovou účasťou štátu, o ich odmeňovaní a zodpovednosti za škodu , tlač 1407.)
Jurinová, Erika, podpredsedníčka NR SR (2014-03-27):
Ďakujem, pán poslanec. Dávam slovo pánovi poslancovi Alojzovi Hlinovi. Nech sa páči.
Jarjabek, Dušan, poslanec NR SR (2010-11-03):
Áno, ja som v nadväznosti na slová pána Buriana ma napadla táto otázka, takže citlivo dodržujem rokovací poriadok. A ďalej by som, teda keď solidarita, tak solidarita. Bavme sa niekedy v tomto parlamente o platoch všeobecne a možno aj o platoch novinárov, o ktorých tu hovoríme. (Reakcia z pléna: „Hovorcov.“) O platoch hovorcov. O novinároch, o bankároch a možno u tých novinárov by to tiež bolo veľmi zaujímavé. Ja tie platy poznám niektoré. A bolo by veľmi zaujímavé, že vlastne tí, ktorí majú tie platy rádovo väčšie ako poslanci, hovoria o solidarite, a pritom k tej solidarite ani týmto neprispeli. Ničím. To je ten najväčší paradox, ktorý v súčasnosti existuje. Tí, ktorí k tejto solidarite ničím neprispeli, hovoria za peniaze, ktoré takýmto spôsobom získavajú práve, o tej solidarite. To je práve tá hrôza, ktorá z tejto debaty – novinársky nesmierne chrumkavej – ide. Ďakujem za pozornosť. (Potlesk.)
Danko, Andrej, predseda NR SR (2018-11-29):
Ďakujem. Chce sa vyjadriť pán spravodajca? Ak nie, prerušujem rokovanie o tomto bode programu. Po schválení návrhu vlády na skrátené legislatívne konanie pristúpime k prvému čítaniu o vládnom návrhu zákona. Teraz pristúpime k druhému čítaniu o vládnom návrhu zákona, ktorým sa mení a dopĺňa zákon č. 289/2008 Z. z. o používaní elektronickej registračnej pokladnice a o zmene a doplnení zákona Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov a ktorým sa menia a dopĺňajú niektoré zákony . Vládny návrh zákona má parlamentnú tlač 1129, spoločná správa výborov má tlač 1129a. Prosím podpredsedu vlády a ministra financií Slovenskej republiky Petra Kažimíra, aby vládny návrh zákona odôvodnil.
A. Belousovová, podpredsedníčka NR SR: (2008-09-18):
Otváram rozpravu. Do rozpravy som nedostala žiadnu písomnú prihlášku. Pýtam sa, či sa chce niekto prihlásiť do rozpravy ústne. Ústne sa do rozpravy neprihlásil nikto. Uzatváram možnosť podania ústnych prihlášok do rozpravy. Zároveň vyhlasujem rozpravu za skončenú a prerušujem rokovanie o tomto bode programu. Zároveň vyhlasujem krátku 5-minútovú prestávku, po ktorej bude nasledovať hlasovanie. Takže poprosím všetky panie poslankyne a pánov poslancov, ktorí sú mimo rokovacej sály, aby sa dostavili do rokovacej sály, budeme hlasovať. (Prestávka.) (Po prestávke.)
Plevíková, Zuzana, poslankyňa NR SR (2024-10-02):
Pán poslanec, mali by ste si uvedomiť, že samosprávy, samozrejme, najviac trpeli za bývalých vlád, najmä keď boli testovania, tak mali určitú zodpovednosť, ktorú museli vlastne spĺňať, a taktiež vynaložili veľké finančné prostriedky. Taktiež daňový bonus im zanechal takú sekeru, že vlastne samosprávy sa o to všetko postarali. A ten štát pod vládou Matoviča vlastne im prenechal toto, že je to na ich pleciach, a pritom pán Igor Matovič, vtedajší premiér, sa velice hrdil, že ako ide pomáhať ľuďom, a samosprávy vtedy museli odniekiaľ zobrať zase peniaze a vtedy sa zvýšili ceny za služby a iné veci. Takže mali by ste aj počúvať to, že rokovania so samosprávami, samozrejme, prebiehajú, a mali by ste vlastne počúvať to, čo sa tu hovorí a čo odznieva. Ďakujem.
Martvoň, Anton, poslanec NR SR (2015-01-29):
Ďakujem pekne. Pán poslanec, ja si dovolím poukázať na to, že tá škoda sa nedá presne vyčísliť. Nedá sa presne vyčísliť kvôli tomu, čo urobí ten jeden mesiac, lebo to nemá dopad iba na jeden mesiac, to má dopad aj do budúcnosti, kvôli tomu, že k tomuto dátumu podľa údajov Sociálnej poisťovne cca 200-tisíc ľudí má úspory do 500 eur za celý čas našetrené na tých účtoch, 88-tisíc sporiteľov ich má do tisíc eur a do jedného milióna sporiteľov v II. pilieri má úspory do 5-tisíc eur. Čiže z toho vychádza, že budú mať dôchodky menšie, ako by ich mali, keby zostali alebo boli v I. pilieri. Práve preto sa umožňuje im vystúpiť z toho II. piliera a vstúpiť do I. piliera. Ak by ste brali konkrétne to, koho sa to dotkne, teraz, povedzme, je to tých 3-tisíc, ktorí by ich mali, teda už by sa im mali vyplácať, tak je to mesačne rozdiel pre jedného človeka, ako to bolo povedané, okolo 30 eur. To je okolo 90-tisíc eur iba pre tých 3-tisíc, čo teraz by sa im už malo vyplácať. A chcete mi povedať, že 90-tisíc eur pre tých ľudí nie je nič? A tie ďalšie milióny eur, čo potom bude, keď tým 200-tisíc alebo tým ďalším 800-tisíc príde čas, že budú mať byť vyplácané dôchodky, tak jednoducho bude mať na krku štát? Tam je ten problém, že potom štát bude musieť ako v Čile doplácať, aby tí ľudia mali z čoho vyžiť.
Zmajkovičová, Renáta, podpredsedníčka NR SR (2014-02-07):
Pán poslanec Poliačik, máte procedurálny? No, bezpredmetný. Poprosím technikov, pokračujeme, kolegyne, kolegovia, teraz k prvému čítaniu, pokračujeme v prerušenom bode programu návrhu poslanca Petra Osuského na vydanie zákona, ktorým sa mení a dopĺňa zákon č. 40/1993 Z. z. o štátnom občianstve Slovenskej republiky v znení neskorších predpisov a o zmene a doplnení niektorých zákonov. Poprosím technikov, pán poslanec Gál bol, myslím, že ešte posledný. Pán poslanec Mičovský má ešte faktickú, nech sa páči. Ešte tam boli nejaké faktické. Pán poslanec Mičovský s faktickou, nech sa páči. (Pokračovanie v rokovaní o návrhu poslanca Národnej rady Slovenskej republiky Petra Osuského na vydanie zákona, ktorým sa mení a dopĺňa zákon Národnej rady Slovenskej republiky č. 40/1993 Z. z. o štátnom občianstve Slovenskej republiky v znení neskorších predpisov a o zmene a doplnení niektorých zákonov , tlač 841.)
P. Hrušovský, podpredseda NR SR: (2002-07-03):
Prosím navrhovateľa a spravodajkyňu, predkladateľov pozmeňujúcich návrhov, aby sa spoločne stretli naozaj na pracovnom rokovaní a odstránili tieto vážne pochybnosti o ústavnosti predloženého návrhu zákona potom, ako boli schválené tie pozmeňujúce návrhy, o ktorých naozaj sú vážne pochybnosti. (Hlasy z pléna.) Aj v spoločnej sú... vrátane všetkých návrhov. Prerušujem, páni poslanci, rokovanie o tomto bode programu. Pristúpime k hlasovaniu o ďalšom návrhu, ktorým je návrh štátneho záverečného účtu Slovenskej republiky za rok 2001. Prosím pána poslanca Farkasa, aby uvádzal hlasovania, ktoré sú predložené všetkým pánom poslancom, aby navrhol... (Ruch v sále.) Štátny záverečný účet za rok 2001. Pán poslanec Farkas.
Hrušovský, Pavol, predseda NR SR (2011-12-21):
Neotvorím, pani poslankyňa, preruším rokovanie na základe dohody, ktorú prijalo poslanecké grémium, a poslanci schválili rokovanie o tomto bode programu. Panie poslankyne, páni poslanci, ďakujem vám všetkým za účasť na rokovaní 27. schôdze Národnej rady Slovenskej republiky. Chcem, aj napriek tomu, že sme si už želali, ešte raz, keďže som nepredpokladal, že sa znovu zídeme, popriať vám všetkým šťastné, veselé, požehnané a pokojné vianočné sviatky. Všetko dobré. Dovidenia v novom roku. (Potlesk.) (Rokovanie 27. schôdze NR SR sa skončilo o 13.57 hodine.)
J. Budaj, poslanec: (2002-08-19):
J. Migaš, predseda NR SR: Panie poslankyne, páni poslanci, dávam návrh, tak ako ste spresnili, pán poslanec, áno?
Ľ. Mušková, poslankyňa: (2007-09-13):
Minister školstva je vo svojej funkcii jeden rok. Vy ste, resp. vaša strana boli vo vláde osem rokov a za týchto osem rokov sa nedokázalo tie krásne, spomínané vami vízie naformulovať do zákona, a nie to, bože, realizovať v praxi. Súhlasím s vami v jednom. Školstvo by malo byť absolútnou prioritou a v jeho podpore by sme sa mali všetci, bez rozdielu na politické tričko, zjednotiť. A súhlasím s vami ešte v ďalšom, že zbrklosť pri takom vážnom zákone, ako je školský zákon, nie je namieste, a preto vás pozývam na spoluprácu na školskom zákone, ktorý sa pripravuje, lebo teraz prijať tento zákon, to by bola zbrklosť. Ďakujem.
Kamenický, Ladislav, poslanec NR SR (2012-10-23):
Ďakujem. Ivan Švejna, som rád, že konečne tu niekto povedal to, že rovná daň, nie je dôležitá, či je rovná, ale aká je sadzba dane právnických osôb. Ja osobne si, hlavný argument v podstate, ktorý tu stále počúvam, je, aké to je jednoduché, aké je jednoduché vyberať rovnú daň. My v podstate nerobíme až takú tú progresiu, kde bude teda odstupňované, že najnižšie príjmové skupiny budú mať takúto sadzbu a potom to bude na päť stupňov. My sa tu bavíme o v podstate jednej až dvoch daniach, teda sadzbách dane z fyzických osôb a o jednej dani z právnických osôb. Takže aká zložitosť? Ja neviem, o akú, toto absolútne neberiem ako argument. Je jasné, že pre investície je dôležité, aká je dôležitá výška sadzieb, a my si tu nelibujeme v tom, že chceme zvyšovať dane, alebo aby tá daň bola čo najvyššia. Cieľ je jednoznačný, vybrať viac na dani. Otázka, ako sa to podarí, samozrejme. Čo sa týka sadzieb dane v Európskej únii, musím povedať, chceme ísť dumpingom ako Bulharsko? Chceme sa dostať na 6 percent, alebo aby sme boli najkonkurencieschopnejší? Alebo na nulu, dobre, to je výborné, pán Kaník, ďakujem. A ja sa pýtam, z čoho budeme financovať vôbec verejné služby? To tak v podstate. Ja si myslím, že aj Európska únia musí si stanoviť nejaké limity, lebo tu skutočne ja si pripadám ako v nejakom obchode, keď vám hnijú jablká a potrebujete ich rýchlo predať, tak ich predáte so stratou, a takto sa budeme predháňať v rámci Európskej únie. Ďakujem pekne.
Glváč, Martin, podpredseda NR SR (2016-09-23):
Pán poslanec Beblavý.
M. Číž, podpredseda NR SR: (2007-03-20):
(Hlasovanie.) Prítomných je 145 poslancov, za 83 poslancov, proti 2 poslanci, zdržalo sa 59 poslancov, nehlasoval 1. Konštatujem, že Národná rada sa uzniesla, že tento návrh zákona prerokuje v druhom čítaní. Nech sa páči, pán spravodajca.
Brisudová, Martina, poslankyňa NR SR (2020-04-28):
Ďakujem pekne za slovo. Som rada, že v tomto parlamente majú svojich zástupcov aj menej rozvinuté regióny, ktoré môžu hovoriť prostredníctvom nich z praxe o ich doterajšom veľmi nesystémovom rozvoji. Súhlasím s pani poslankyňou, že tieto regióny potrebujú dobudovanie diaľnic a rýchlostných ciest, potrebujú dobudovať infraštruktúru, pritiahnuť do týchto regiónov strategických investorov a následne aj znižovať mieru evidovanej nezamestnanosti. Musím povedať, že pochádzam z takéhoto regiónu a v týchto regiónoch sa veľmi ťažko žije. Preto som znepokojená, že ešte aj v tomto období sme svedkami, že niektoré výbory pre rozvoj menej rozvinutých okresov na čele s nekompetentnými prednostami okresných úradov rozdeľujú posledné finančné prostriedky osvedčeným receptom – iba „našim ľuďom“. V tomto parlamente už vystúpili viacerí poslanci k téme regionálneho rozvoja. Osobne si pamätám, že v predchádzajúcom volebnom období neboli niektorí primátori a starostovia pozvaní ani na výjazdové zasadnutia vlády, spomeniem okolité mestá a obce: Hnúšťu, Tisovec, Rimavskú Sobotu, Sušany a Hrnčiarske Zalužany. V našom okrese tiež nebola možnosť zo strany mestskej samosprávy ani predložiť žiadosť o prerozdeľovanie finančného príspevku a pozvanie na výjazdové zasadnutie vlády prišlo pre mňa až v poslednej chvíli, keď už sa dotazovali novinári. Mrzí ma to o to viac, že práve samosprávy sú najbližšie k občanom. V aktuálnom programovom vyhlásení vlády chcem preto oceniť, že mnohým menej rozvinutým regiónom veľmi prospeje vytvorenie informatívno-poradenských centier na prípravu projektov, ktoré im budú efektívne pomáhať. Preto ma teší, že v programovom vyhlásení vlády je aj časť o efektívnom a transparentnom využívaní fondov s ambíciou... (Prerušenie vystúpenia časomerom.)
Dostál, Ondrej, poslanec NR SR (2017-02-08):
Pán poslanec Poliačik, veľmi oceňujem to slovné spojenie, ktoré som si presne nezapamätal, ale znelo zhruba tak, že nech už tá voľba dopadne akokoľvek a bude zvolený ktorýkoľvek z kandidátov, veríš, že nová verejná ochrankyňa práv bude pokračovať v tej ceste, ktorú začala pani Dubovcová. Veľmi sa mi to slovné spojenie páči. Druhá vec, ktorá ma zaujala, je tá nádej, ktorú si vyslovil, že parlament a vláda začnú novú verejnú ochrankyňu brať vážnejšie, ako doteraz parlament a vláda brali pani Janu Dubovcovú. Pani Jana Dubovcová pôsobila v mimoriadne ťažkých podmienkach z toho hľadiska, že prakticky celých päť rokov tu mala voči sebe vládu a vládnu väčšinu v parlamente, ktorá ju nechcela, ktorá ju nevolila, aj keď niektorí zo súčasných koaličných poslancov, predpokladám, že ju pred piatimi rokmi volili. Ale aj z tohto hľadiska, keď tam bude teda ich zvolená kandidátka, tak mohli by ju brať vážnejšie. Ale nie veľmi dobrým signálom je aj táto rozprava, do ktorej sa prihlásilo do rozpravy šesť poslancov, z toho šesť opozičných poslancov a nula poslancov vládnej koalície. Ja veľmi oceňujem, že pán poslanec Kresák sa vyjadril aspoň v rámci faktickej poznámky a povedal argumenty, prečo voliť kandidátku, ktorú navrhujú poslanci vládnej koalície. Ale za silnejší signál by som považoval, keby pomer diskutujúcich v rámci rozpravy bol oveľa vyváženejší. Ďakujem.
Šeliga, Juraj, podpredseda NR SR (2021-03-18):
Ďakujem. Prezentujme sa, prosím, a hlasujme. (Hlasovanie.) Prítomných 128, za 124, proti nikto, zdržali sa 4, hlasovali všetci prítomní. Konštatujem, že tieto body sme schválili.
Zimenová, Zuzana, poslankyňa NR SR (2018-09-12):
Ďakujem za slovo. Pán predseda, ja vždy s takým úžasom počúvam, ako zanietene rozprávate o cestovnom ruchu. Naozaj vidno, že je to vaša srdcová záležitosti, ste autentický, ste uveriteľný. Rovnako zanietene vždy rozprávate o podpore športu, to je takisto vaša srdcová záležitosť. Ale dovoľte mi upozorniť vás, že vaša strana, ktorej ste predsedom, má v portfóliu aj ministerstvo školstva. O vzdelávaní som vás takto zanietene hovoriť nepočula ešte nikdy – dúfam, že sa tak raz stane – a vy zásadne sa tvárite, ako keby ste mali ministerstvo cestovného ruchu. Vy ste aj sám povedali, že raz by ste takéto ministerstvo chceli mať vo vienku, aby, aby takéto ministerstvo existovalo na Slovensku, a viete si predstaviť, že by ste ho teda vedeli viesť. Ale dovoľte mi upozorniť vás, že tam, kde sú vaše povinnosti, tie si Slovenská národná strana absolútne neplní, a to je v tom vzdelávaní. Tam máte také resty, že raz keby ste si takto vzali slovo a hovorili k nejakému školskému zákonu, tak by som to privítala oveľa viac.
Bugár, Béla, podpredseda NR SR (2011-09-14):
Pán poslanec Ondruš.
Dubéci, Martin, poslanec NR SR (2023-11-14):
Ďakujem za slovo, pán predsedajúci. Ďakujem aj za prejav pánovi Krúpovi, ktorý aj nadviazal, si myslím, tou vecnosťou na, na prejav pána podpredsedu Šimečku a ja som rád, že sa aspoň ako tak rozbieha nejaká rozprava, lebo musím povedať, že ja som úprimne mierne šokovaný z toho, ako vlažne vláda zatiaľ pristúpila k obhajobe vlastného dokumentu, lebo čo sme zatiaľ videli zo strany vlády? Videli sme prejav pána predsedu vlády, ktorý povedal, že ani o tom dokumente nebude rozprávať, lebo však my ho poznáme už veľmi dlho. Však áno, poznáme ho veľmi dlho a tie tézy poznáme pomaly z deväťdesiatych rokov. Potom vystúpil pán predseda Pellegrini, ktorý vyjadril vernosť programovému vyhláseniu vlády. Okej, chápeme. Ale kde sú ostatné vecné vystúpenia? Kde sú ministri? Kde je nejaká ako vecná diskusia, ktorá by k tomuto mala prebiehať? Ja som aj z minulosti bol na to zvyknutý, že teda oveľa aktívnejšie prebiehala nejaká vecná diskusia, tobôž, tobôž vo výboroch, kde proste naozaj to tiež nebola veľká sláva, kde proste za 15 minút sme si to chceli celé odbiť, kde na výbore pre ľudské práva prišiel pán štátny tajomník a povedal, že vlastne na všetko, nevie na nič odpovedať, lebo to je veľmi detail... sú to veľmi detailné otázky. A, a teda áno, a ja teda vidím, že je prí... vystúpený, prihlásený do rozpravy pán, pán Richter, ja som na to veľmi zvedavý, ale zatiaľ nikto ďalší. Nikto ďalší, žiadna faktická oz... žiadne faktické poznámky, zdá sa, že ministrov a ministerky to prestáva celkom baviť, tak ja by som vás poprosil, že na internete je každý hrdina, hej? YouTubové videá tu natáča polka vládnej koalície, ale keď treba sedieť v parlamente a, a diskutovať, tak tu nikto nie je. Tak ja by som takú priateľskú výzvu v dobrom duchu dal, prosím, poďme vys... poďme diskutovať tam, kde sa diskutovať má, na to tu máme parlament. Ďakujem veľmi pekne za pozornosť. (Potlesk.)
Hrušovský, Pavol, poslanec NR SR (2014-09-24):
Ďakujem pekne, pani podpredsedníčka. Kolegyne poslankyne, kolegovia poslanci, dovoľte, aby som z poverenia výboru ústavnoprávneho ako poverený spravodajca k predkladanému návrhu ústavného zákona vystúpil ako spravodajca v prvom čítaní a uistil vás o tom, že z formálnoprávnej stránky predložený návrh zákona spĺňa všetky zákonom predpísané náležitosti a je v súlade aj s legislatívnymi pravidlami pre tvorbu a navrhovanie zákonov. Pán predseda Národnej rady podľa príslušných ustanovení zákona o rokovacom poriadku svojím rozhodnutím určil, aby návrh prerokovali výbory: ústavnoprávny výbor, výbor pre verejnú správu a regionálny rozvoj. A zároveň pán predseda rozhodol, aby gestorským výborom pri rokovaní o návrhu ústavného zákona bol výbor ústavnoprávny a aby od jeho prerokovania v prvom čítaní výbory ním určené prerokovali zákon do 30 dní a do 32 dní prerokoval návrh zákona výbor gestorský. Zároveň odporúčam, aby po prerokovaní návrhu zákona a po skončení rozpravy Národná rada Slovenskej republiky hlasovaním rozhodla, že návrh zákona odporúča prerokovať v druhom čítaní. Skončil som, pani podpredsedníčka.
Grendel, Gábor, podpredseda NR SR (2022-12-20):
Prezentujme sa a hlasujme. (Hlasovanie.) Prítomných 141 poslancov, za 89, proti 8, zdržalo sa 43, nehlasoval 1 poslanec. Konštatujem, že sme schválili vládny návrh novely zákona o ochrane, podpore a rozvoji verejného zdravia. Pokračujeme hlasovaním o návrhu vlády na skrátené legislatívne konanie o solidárnom príspevku z činnosti v odvetviach ropy, zemného plynu, uhlia a rafinérií, tlač 1331. Dávam slovo členovi výboru pre financie a rozpočet pánovi poslancovi Petrovi Kremskému, aby hlasovanie uviedol. (Hlasovanie o návrhu vlády na skrátené legislatívne konanie o vládnom návrhu zákona o solidárnom príspevku z činností v odvetviach ropy, zemného plynu, uhlia a rafinérií a o doplnení niektorých zákonov , tlač 1331.)
Šeliga, Juraj, podpredseda NR SR (2020-12-09):
Pán poslanec Kočiš.
Paška, Jaroslav, poslanec NR SR (2016-09-09):
... váš predseda pán poslanec Sulík v Európskom parlamente má regulovaný čas svojho vystúpenia. Ten čas vystúpenia môže byť od jednej minúty až, ja neviem, po desať minút. V každom prípade je to demokratická inštitúcia, ktorá má svoj rokovací poriadok rovnako ako Národná rada Slovenskej republiky. Ak iné parlamenty môžu regulovať rečnícky čas, rovnako aj Národná rada by si mohla svoje pravidlá upraviť tak, aby ten čas bol regulovaný. Ďalej by som chcel pripomenúť, že tak ako váš kolega pán Sulík, keď nedodrží pravidlá rokovacieho poriadku a správa sa nemiestne, môže byť vyvedený z rokovacej sále, a je to podľa pravidiel, rokovacieho pravidla Európskeho parlamentu, tak je možné, že aj v iných parlamentoch takéto pravidlo funguje. Ja netvrdím, že aj u nás budeme vyvádzať poslancov, ale pravidlá rokovania si upravujú všetky významnejšie inštitúcie, všetky parlamenty, všetky vlády, a ak vy nechcete rešpektovať pravidlá, ktoré táto Národná rada má, nikto vám to nemôže nariadiť, ale, samozrejme, konzekvencie, musíte s nimi počítať.
Zmajkovičová, Renáta, podpredsedníčka NR SR (2013-09-03):
Faktické poznámky na vystúpenie pána poslanca nie sú. Uzatváram možnosť prihlásiť sa s faktickou poznámkou. Teraz vystúpi v rozprave pán poslanec Vašečka, nech sa páči.
B. Bugár, podpredseda NR SR: (2004-02-04):
(Hlasovanie.) Prítomných 134 poslancov, za návrh 68, proti 13, zdržalo sa 52 poslancov, 1 nehlasoval. Konštatujem, že tento bod sme schválili. B. Opaterný, poslanec: Poprosím hlasovať o bode 7...
Bugár, Béla, podpredseda NR SR (2016-05-24):
Nech sa páči, prezentujme sa a hlasujme. Chcem vás upozorniť, že nakoľko má to charakteristiku medzinárodnej zmluvy, tak je potrebný súhlas nadpolovičnej väčšiny všetkých poslancov Národnej rady. (Hlasovanie.) Prítomných 124, za 108, proti 13, zdržal sa 1 a 2 nehlasovali. Konštatujem, že tento návrh, zmluvu sme teda schválili. Vážené panie poslankyne, vážení páni poslanci, vyhlasujem krátku prestávku, kým zaujme miesto aj navrhovateľ, aj spravodajca. Takže do 11.17? A, pardon, nech sa páči, pán poslanec Lipšic, procedurálny návrh.
Laurenčík, Milan, podpredseda NR SR (2022-05-05):
Pán poslanec má doplňujúcu otázku. Nech sa páči.
Kremský, Peter, poslanec NR SR (2020-09-24):
Ďakujem, pán predsedajúci. Rád by som odôvodnil pozmeňujúci návrh poslancov Národnej rady Petra Kremského a Tomáša Lehotského. Tento pozmeňujúci návrh vychádza z pripomienok Sociálnej poisťovne, ministerstva sociálnych vecí, práce a rodiny a takisto Úradu pre reguláciu sieťových odvetví na upresnenie niektorých ustanovení, takisto vychádza zo spoločnej správy. Ide najmä o to, aby inštitúcie ako Sociálna poisťovňa nemuseli vytvárať špeciálne informačné systémy na výmenu informácií o neplatičoch s Úradom pre reguláciu sieťových odvetví. Ide o to, aby toto, tento proces bol automatizovaný a aby zverejňovanie tohto zoznamu neplatičov si nevyžiadalo ďalšie administratívne náklady na všetkých stranách. Čiže podávam pozmeňujúci návrh tak, ako ho, si ho môžete pozrieť, a, samozrejme, som otvorený na diskusiu. Ďakujem.
Blanár, Juraj, podpredseda NR SR (2022-04-29):
Pán predseda Susko s faktickou poznámkou.
Laššáková, Jana, podpredsedníčka NR SR (2015-05-26):
Pán poslanec Susko, máte slovo, po vystúpení pána poslanca dám možnosť prihlásiť sa do rozpravy ústne.
Kollár, Boris, predseda NR SR (2021-09-22):
Prosím, prezentujme sa a hlasujeme. (Hlasovanie.) Prítomných 137 poslancov, za 89, proti 20, zdržalo sa 27, nehlasoval 1. Uvedený návrh sme schválili.
Remišová, Veronika, poslankyňa NR SR (2017-05-09):
To bolo v rámci ako odôvodnenia.
P. Paška, predseda NR SR: (2009-06-17):
(Hlasovanie.) 137 prítomných, 59 bolo za, 14 proti, 64 sa zdržalo. Ani tento návrh zákona neprešiel do druhého čítania, nebudeme pokračovať v rokovaní o ňom. Kolegyne, kolegovia, pred obedňajšou prestávkou sme vykonali voľbu v pozíciách predsedov jednotlivých výborov. Chcem vás požiadať, aby sme hlasovali teraz o návrhu na zmeny v zložení výborov Národnej rady Slovenskej republiky a stálych delegácií Národnej rady Slovenskej republiky . Je to parlamentná tlač 1137. A zodpovedá návrhom, ktoré predložili jednotlivé poslanecké kluby v Národnej rade. Máte, predpokladám, každý tento návrh rozdaný v laviciach. Chce sa niekto vyjadriť k tomuto návrhu? Chcete, aby som ho prečítal celý? (Odpovede z pléna.) Takže budeme hlasovať o tomto návrhu. Hlasujeme. (Hlasovanie.) 134 prítomných, 133 bolo za, 1 sa zdržal. Schválili sme všetky zmeny, tak ako si to vyžiadali poslanecké kluby, v zložení výborov a stálych delegácií Národnej rady. Ďakujem pekne. Vyhlasujem krátku prestávku do 17.20 hodiny a budeme potom pokračovať v rokovaní o programe 39. schôdze. (Prestávka.) (Po prestávke.)
Blanár, Juraj, podpredseda NR SR (2022-12-08):
Pán Pročko, pán Pročko, vystupujete, tak poprosím vás, venujte sa vystúpeniu.
Ďuriš Nicholsonová, Lucia, podpredsedníčka NR SR (2016-07-07):
Pán poslanec Madej, chcete vystúpiť s procedurálnym? Pri všetkej úcte, kolegovia, chcete pokračovať v procedurálnych návrhoch alebo o tých, ktoré boli sformulované tak, že sa dá o nich hlasovať? Môžem prikročiť k hlasovaniu. (Reakcie z pléna.) Procedurálny návrh pána podpredsedu Hrnčiara bol, aby viedol schôdzu on. Dávam hlasovať. Prezentujte sa, hlasujte. (Hlasovanie.) V každom prípade prerušujem schôdzu. Prerušujem... (Smiech v sále.) To je neuveriteľné toto. Prerušujem schôdzu do 11.00 hod., ale faktom je, že schôdza bola otvorená. Budeme pokračovať o 11.00 hod. (Prestávka.)
Laššáková, Jana, podpredsedníčka NR SR (2015-06-15):
Pán poslanec Bugár, nech sa páči.
B. Bugár, podpredseda NR SR: (2005-05-25):
Chcem sa opýtať, či sa ešte niekto hlási ústne do rozpravy, nakoľko pán poslanec bol posledný písomne prihlásený. Konštatujem, že nie. Končím možnosť prihlásiť sa do rozpravy ústne. Vyhlasujem rozpravu o tomto bode programu za skončenú. Pán navrhovateľ, chcete sa vyjadriť k rozprave? Nech sa vám páči.
Zemanová, Anna, poslankyňa NR SR (2019-05-17):
Vážený pán podpredseda, kolegovia, kolegyne, prichádzam s návrhom zákona, ktorý čiastočne nadväzuje na, na predchádzajúcu rozpravu, ktorá prebiehala včera a dnes. Ide o návrh zákona, ktorým sa mení a dopĺňa zákon č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov. Cieľom predloženého návrhu je zvýšiť výmeru poľnohospodárskej pôdy a lesných pozemkov, ktorú nemožno drobiť na menšie celky. V súčasnosti zákonná úprava predpokladá toto obmedzenie na úrovni 2 000 m2 pre poľnohospodárske pozemky a 5 000 m2 pre lesné pozemky. Navrhovanou úpravou sa táto hranica zvyšuje na 1 hektár pre poľnohospodárske pozemky a 5 hektárov pre lesné pozemky. Ďakujem pekne a prosím po, následne aby ste uviedli rozpravu.
Andreánsky, Ladislav, poslanec NR SR (2019-10-22):
Teraz budeme hlasovať o bodoch spoločnej správy, ktoré boli vyňaté na osobitné hlasovanie. Dajte, prosím, hlasovať o bode 12 spoločnej správy, ktorý som požiadal vyňať na osobitné hlasovanie, s odporúčaním gestorského výboru schváliť.
Šefčík, Marek, poslanec NR SR (2021-10-05):
Ďakujem za slovo. Tak, kolegovia, ďakujem vám za faktické poznámky na môj príhovor rečnícky. No a nebudem reagovať na úplne všetkých, ale niektoré veci som si poznačil. Pán Kočiš, ak nie je vôľa, aby sme pomohli viac, tak pomôžme aspoň toľko, koľko sa dá. Pani Marcinková, kolegyňa, som rád, že mi Anka Záborská pomohla s odpoveďou a dala to na pravú mieru, a to odpovedám aj kolegovi Sujovi, že ja neútočím na pani Marcinkovú, to by som si nedovolil, ja len tvrdím, že pustila von z môjho pohľadu zavádzajúcu informáciu a dala to do nejakej srdcervúcej omáčky. Nie, nečítal som ten status. Kolegyňa mi tu vystrihla z neho ten fakt, tie ostatné veci, ktoré neboli faktami, to, to som ja nečítal. A, kolega Tomáš Lehotský, je tam iba zákaz na reklamy, a nie na zákroky, tá žena, ktorá chce, tak si ten zákrok aj tú kliniku vyhľadá, samozrejme. No a to predĺženie, predĺženie lehoty. Ja sám mám... ako stretol som ženy a rozprával som sa s nimi: „Keby som mala vtedy viac času...“ „Keby mi niekto poradil...“ „Keby mi niekto pomohol...“ Takéto nešťastie zažívajú tie ženy po takomto zákroku potom celý život. A, Romana Tabák, ja som nevyčítal to, že tu išla s dieťaťom hlasovať, ja som vyčítal, že išla rýchlo, rýchlo hlasovať za zákon, ktorý má chrániť deti a pomáhať tehotným ženám, resp. hlasovať proti nemu.
Laurenčík, Milan, podpredseda NR SR (2021-05-27):
Faktickú poznámku má pripravenú aj pani poslankyňa Romana Tabák, nech sa páči.
V. Veteška, podpredseda NR SR: (2004-09-08):
J. Hurban, poslanec: Ďakujem pekne, vážený pán predsedajúci, ja mám len jednu takú technickú poznámku k pani poslankyni Podhradskej. Asi ste sa pomýlili, keď ste skonštatovali, že vždy vás dojíma, že navrhovateľ konštatuje, že z formálnoprávnej stránky je všetko v poriadku a tak ďalej. Mali ste zrejme na mysli, navrhovateľ sedí tu, čiže asi spravodajcu ste mali na mysli, ale ja len postupujem v súlade s rokovacím poriadkom Národnej rady. Konštatujem určité oblasti, tak ako sú. Ja som sa nevyjadroval ani k obsahu, ani k tomu, či to idem ja osobne podporiť, alebo nejdem. Ak si to získa dostatočnú podporu v pléne a prejde to do druhého čítania, myslím si, že to bude dostatočný priestor pre prípadné korekcie a pozmeňujúce návrhy. Ako neberte to osobne, chcel som to len upresniť. Ďakujem pekne.
Mikloš, Ivan, podpredseda vlády a minister financií SR (2011-07-12):
Áno, ďakujem pekne. Veľmi stručne, pán poslanec Pelegrini, ja si myslím, že žiadny rozumne uvažujúci minister nebude mať žiaden dôvod, aby tieto kapacity, ale teraz myslím v rámci zjednotenej finančnej správy, z Bystrice kedykoľvek presúval. Pretože sú tam vytvorené aj personálne kapacity, ale aj infraštruktúra z hľadiska budov, z hľadiska zázemia, z hľadiska tradície, ktorá tam vznikla. Naviac, my tam chceme napr. nielen zachovať daňovú školu, ale celú pôsobnosť finančnej správy v oblasti školení, vzdelávania, kvalifikácie rozšíriť, z Banskej Bystrice urobiť pre celú finančnú správu. Takže myslím si, že naozaj nemusia byť obavy, že by to niekto niekam presúva. Prečo by to robil? Čo sa týka pripomienky pani poslankyne Vaľovej, ďakujem za upozornenie, prvýkrát o tom počujem. Naozaj, neviem o tom. Môžem vás ubezpečiť, že ak, lebo prvýkrát o tom počujem, ale nechám si to preveriť, ale ak by k niečomu takému dochádzalo, tak určite nie preto, že ja som z Vranova. Môžem upresniť, že ja som sa narodil vo Svidníku, býval som v Rožňave, v Michalovciach a Vranove. Takže chcem vás ubezpečiť, že tieto štyri mestá nebudú nijako preferované, ani Vranov, ani Rožňava, ani Svidník, ani Michalovce. A ak dochádza, samozrejme, že dochádza k reorganizácii, veď preto sa robí. Mimochodom, reforma, pani poslankyňa, ktorú, túto schválila ešte vaša vláda, len s odložením účinnosti od 1. 1. 2012, čo sa týka zníženia zo stodva daňových úradov na deväť, osem plus jedna a ostatné na pracoviská a na kontaktné body. A táto sa robí naozaj na základe striktnej analýzy vyhodnotenia počtu daňovníkov, počtu podaní, daňových úkonov. Ale celkovo platí téza, že kontrolórov koncentrujeme a sťahujeme do sídla krajských úradov, pokiaľ ja viem. Takže neviem o tom, že by to bolo do Vranova, dám to preveriť. Ďakujem pekne.
Ďuriš Nicholsonová, Lucia, podpredsedníčka NR SR (2018-05-11):
Pán poslanec Heger s faktickou.